M. Číž, podpredseda NR SR: (2007-10-19):
Vážené kolegyne, kolegovia, prerušujem rokovanie o tomto bode programu. Teraz v rokovaní 14. schôdze budeme pokračovať druhými čítaniami. Pristúpime k druhému čítaniu o vládnom návrhu zákona o úžitkových vzoroch a o zmene a doplnení niektorých zákonov . Tento vládny návrh zákona ste dostali pred prvým čítaním ako tlač 359 a spoločnú správu výborov máte ako tlač 359a. Tento návrh by mal odôvodniť podpredseda vlády a minister spravodlivosti Slovenskej republiky pán Harabin. Takže poprosím pána Harabina, pokiaľ sa nachádza niekde v blízkosti rokovacej sály, aby do nej vstúpil. Veľmi pekne ďakujem, pán minister, dobre. Takže ešte raz, vážené kolegyne, pokračujeme vládnym návrhom zákona o úžitkových vzoroch a o zmene a doplnení niektorých zákonov. Poprosím teraz podpredsedu vlády a ministra spravodlivosti Slovenskej republiky pána Štefana Harabina, aby tento vládny návrh zákona, ak je pripravený, uviedol. Netreba vyhlásiť nejakú prestávku? Môžeme ho uviesť? Nech sa páči, pán minister, máte slovo. Š. Harabin, podpredseda vlády a minister spravodlivosti SR: Ďakujem za slovo, pán predsedajúci. Je to bod 42, len pre upresnenie, áno? (Odpoveď z pléna.) Áno, dobre. Vážený pán predsedajúci, ďakujem za slovo. Vážené dámy, vážení páni, panie poslankyne, páni poslanci, vláda Slovenskej republiky predkladá na rokovanie Národnej rady vládny návrh zákona o úžitkových vzoroch a o zmene a doplnení niektorých zákonov. Cieľom predkladaného návrhu je vytvorenie novej komplexnej právnej úpravy úžitkových vzorov, ktorá síce v určitej miere čerpá z platnej právnej úpravy v súčasnosti, no súčasne zavádza ako reakciu na doterajšie skúsenosti a prax v oblasti úžitkových vzorov množstvo nových inštitútov, ako aj postupov v konaní pred Úradom priemyselného vlastníctva Slovenskej republiky, a to so zámerom zmodernizovania inštitútu úžitkového vzoru a jeho zatraktívnenia pre odbornú verejnosť, resp. možných prihlasovateľov a majiteľov úžitkových vzorov. Z hľadiska legislatívnotechnického si rozsah navrhovaných zmien a úprav vyžiadal formu rekodifikácie súčasnej právnej úpravy. Návrh zahŕňa ucelenú právnu úpravu týkajúcu sa úžitkových vzorov vrátane ucelenej špeciálnej úpravy správneho konania pred Úradom priemyselného vlastníctva týkajúceho sa prihlášok úžitkových vzorov. Predkladaný návrh zákona nebude mať dopad na štátny rozpočet, rozpočty obcí a rozpočty vyšších územných celkov. Návrh zákona nebude mať ani iný finančný, ekonomický a environmentálny vplyv ani vplyv na zamestnanosť a podnikateľské prostredie. Návrh zákona je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná, s právom Európskej únie a právom Európskych spoločenstiev. Návrh zákona bol prerokovaný na 13. schôdzi Národnej rady v prvom čítaní a uznesením č. 481 z 3. 9. 2007 Národná rada pridelila návrh zákona na prerokovanie v druhom čítaní vo výboroch. Návrh zákona bol prerokovaný v druhom čítaní v ústavnoprávnom výbore a výbore pre hospodársku politiku ako gestorskom výbore. Gestorský výbor na základe stanovísk výborov v súlade s § 79 ods. 4 a § 83 rokovacieho poriadku odporúča Národnej rade Slovenskej republiky vládny návrh zákona o úžitkových vzoroch a o zmene a doplnení zákonov schváliť spolu so zmenami a doplnkami k návrhu zákona uvedenými v spoločnej správe výborov Národnej rady Slovenskej republiky o výsledku prerokovania vládneho návrhu zákona v druhom čítaní, ktorá bola schválená uznesením č. 230 zo 16. októbra 2007. Ďakujem za slovo.